  Анжелика Тихонова корреспондент 3-тӥ пӧсьтолэзе пиналъёс нырысетӥзэ туэ понна огъя кун экзаменэз сётӥзы. Удмуртиысь 2 сюрс 334 нылъёс но пиос информатикая, литературая но географияя тодон-валанъёссэс эскеризы. Туннэ сётэм экзаменъёслы йылпумъянъёс 17-тӥ пӧсьтолэзе тодмо луозы, но озьы ик аппеляци сётыны дыр висъяське. Соин ик йылпумъянъёсты 24-тӥ пӧсьтолэзе шараялозы. Со сярысь журналистъёслы Удмуртиысь дышетонъя но тодосъя министр Светлана Болотникова вераз. Ижкарысь экономикая но математикая 29 номеро лицейын Октябрь ёросысь дышетскисьёс информатикаез гожтӥзы. Литературая но информатикая экзаменъёс 3 час 55 минут кыстӥськизы, географияя – 3 час.  Экзамен – со котьку но тулкымъяськон. Туэ аспӧртэм югдур, соин ик мон котькуд пинал понна сюлмаськисько, кудӥзлэн ке, кылсярысь, тулкымъяськеменыз температураез ӝутскиз но, сое экзаменэ уг лэзё. <…> Валамон ини, котьку сюлмаськоно техникая шуг-секытъёс медаз луэ шуыса. Малы ке шуоно ӝыны часлэсь трослы бере кылим ке, экзаменлы йылпумъянъёсты аннулировать карозы Светлана Болотникова, Удмуртиысь дышетонъя но тодосъя министр Выпускникъёслы экзаменын одно ик маскаосын пукыны кулэ ӧвӧл. Но дышетӥсьёслэн масказы но перчаткиоссы одно ик луыны кулэ Светлана Болотникова ватсаз, аудиториосын омырез чылкытатӥсь, микробъёсты быдтӥсь арбериос но киослы дезинфекци суретъёс вань шуыса. Выпускниклэн температураез ӝутскиз ке, солы нимысьтыз висъетын – изоляторын - шутэтскыны сёто. Экзамен кутскытозь температураез ӧз лэзькы ке, со со резерв нуналъёсы яке гудырикошконэ ватсам нуналъёсы сётыны быгатоз. Элькун кивалтэтлэн тӧроезлэн воштӥсез Анастасия Муталенко огъя кун экзамен сётон вань пунктъёсын онлайн-трансляция радъямын шуыса ватсаз. Видеокамераос пӧртэм ласянь снимать каро. Вань ивортодэт югдуръя центре вуэ, отын эрико экспертъёс но чакласьёс, соос пӧлын студентъёс но чаклась ёзэсъёсын ужасьёс, экзамен мынэмез эскеро. Озьы ик «Смотри ЕГЭ» кун порталын видеотрансляция мынэ. Со пыр пиналъёсты Россиысь калыкез дышетонъя министерствоысь эскерисьёс чаклало. Туннэ милям вань пунктъёсамы пӧртэм чакласьёс пуко. Со мукет улосвылъёсысь федерал чакласьёс, кылсярысь, ми доры Пермьысь, Татарстанысь лыктӥзы Анастасия Муталенко, Удмуртиысь кивалтэтлэн тӧроезлэн воштӥсезСветлана Болотникова пусйиз, 12-тӥ пӧсьтолэзе Удмуртие Россиысь калыкез дышетонъя министерствоысь эскерись вуоз, со экзамен сётон пунктъёсты эрико программая чаклалоз. Нимысьтыз югдуръя центрез но ивортодэт люканъя элькун центрез эскероз. Тодэ вайытом, Удмуртиын огъя кун экзамен гожтыны 7 сюрс 518 пиналъёс куриськон гожтӥзы. Иновожо пумын экзамен сётон вань интыосты эскеризы.  Тегъёс: Дышетон Ижкар Удмуртия ЕГЭ экзамен пиналъёс АнастасияМуталенко СветланаБолотникова  